ועדת העלייה, הקליטה והתפוצות, כנסת 25, פרוטוקול מספר 20, 2023-02-13 00:00

עודד פורר: בוקר טוב לכולם, אני שמח לפתוח את ישיבת ועדת העלייה, הקליטה והתפוצות

עודד פורר:  היום יום שני, כ"ב בשבט תשפ"ג 13 בפברואר 2023

עודד פורר:  זו ישיבה משותפת עם הקואליציה הישראלית לנסיעות חינוכיות בחסות הפדרציות היהודיות של צפון אמריקה

עודד פורר:       (תרגום חופשי מהשפה אנגלית): אני מברך אתכם על הגעתכם לכנסת

עודד פורר:  אני אגיד כמה דברים באנגלית ואחר כך בעברית, יש לכם תרגום

עודד פורר:       קודם כל אני רוצה לשלוח את תנחומיי לקהילה היהודית בטורקיה על האבדות בקרב הקהילה היהודית שם ולכל העם הטורקי

עודד פורר:  משלחת ישראלית יצאה מפה ועזרה להם ועשתה, אני חושב, את מה שהחזון של המדינה הזו שואף לעשות וזה להיות לעזר לאנושות בכללותה ואני מקווה שלא נראה יותר אבדות באזורים הללו

עודד פורר:      (תרגום חופשי מהשפה אנגלית): ועכשיו נעבור לדיון שלנו

עודד פורר:  זה יום מאוד ייחודי בכנסת

עודד פורר:  אני מצטער, אבל אני קצת נסער אחרי שהייתי בוועדה אחרת, בוועדת החוקה, חוק ומשפט, כמה חדרים מפה

עודד פורר:  זה יום קשה פה, אני חושב שאנחנו רואים את תחילת הסוף של החזון הציוני שהאבות המייסדים שלנו ראו לנגד עיניהם ולצערי אני רואה את הדרך שבה אנחנו הולכים וזו לא דרך טובה, לא באופן שאני הייתי רוצה לראות את המדינה הזו, כמדינה דמוקרטית עצמאית, לא באופן שמממש את החזון הציוני של הרצל, ז'בוטינסקי, בן גוריון ואחרים

עודד פורר:       (תרגום חופשי מהשפה אנגלית): לצערי אנחנו נמצאים בזמנים קשים למדינת ישראל, לעם היהודי, ואני מקווה, אני באמת מקווה, שקצת היגיון ייכנס לאנשים המובילים את התהליך הזה ואולי הם ישמעו את מה שהנשיא בישראל אמר, ביקש, התחנן, לעצור, לשבת ולהידבר בניסיון להגיע לרפורמה בתמיכה רחבה ולא רק תמיכה צרה שמוליכה אותנו לרפורמה שלמעשה תחסל את היכולת לחיות כאן כדמוקרטיה, עם איזונים ובלמים ושוויון לכולנו

עודד פורר:      (תרגום חופשי מהשפה אנגלית): עכשיו אני אעבור לנושא העיקרי שלשמו התכנסנו היום - - -      

אוהד טל: (תרגום חופשי מהשפה אנגלית): היושב ראש, מה שאנחנו מנסים לעשות זה לחזק את הדמוקרטיה, לא להחליש את הדמוקרטיה

אוהד טל:  אני חושב שכדאי שנכבד את האנשים שהגיעו לכאן לדיון הזה ולא לדיון ש - - -      

עודד פורר: (תרגום חופשי מהשפה אנגלית): אנחנו יכולים לעשות את הדיון פה

עודד פורר:  אוהד טל, אנחנו יכולים לעשות את הדיון פה, אבל בסוף דמוקרטיה, שאין בה מערכת משפט ובתי משפט עצמאיים - - -     

אוהד טל: (תרגום חופשי מהשפה אנגלית): זה מה שאנחנו מציעים

אוהד טל:  אבל בוא נכבד את האנשים האלה, הם באו לפה ל - - -      

עודד פורר: (תרגום חופשי מהשפה אנגלית): אני רוצה לפתוח את הדיון, אבל אתה מפריע

עודד פורר:  אז אני חייב לענות לך, כי אני חושב שזה הזמן שאני לא יכול לשתוק ואני לא יכול לומר שאנחנו לא יכולים לדבר על זה בחדר הזה

אוהד טל: (תרגום חופשי מהשפה אנגלית): ממה שאני רואה אותך בחודשים האחרונים אתה לא שותק, וזה בסדר, זה דמוקרטיה וזה בסדר, אבל עכשיו אנשים אלה באו - - -     

עודד פורר: (תרגום חופשי מהשפה אנגלית): אתה מפריע

עודד פורר:  תהיה לך זכות דיבור ואתה תוכל לומר מה שאתה רוצה

אוהד טל: באמת

עודד פורר: (תרגום חופשי מהשפה אנגלית): אבל בסוף אנחנו בתקופה שמה שאתם מנסים לעשות זה לייצר מצב שהממשלה תשלוט לא רק על הכנסת, אלא גם על בתי המשפט

עודד פורר:  זו דרך חדשה של דמוקרטיה, לא הדמוקרטיה שאני רוצה לחיות בה

אוהד טל: (תרגום חופשי מהשפה אנגלית): זה פופוליזם טהור

אוהד טל:  אני מצטער, אדוני היושב ראש, אבל זה מביך, זה פופוליזם

עודד פורר: (תרגום חופשי מהשפה אנגלית): אבל אני רוצה לפתוח את הישיבה - - -     

אוהד טל: באמת שזה מביך

עודד פורר: (תרגום חופשי מהשפה אנגלית): אני רוצה לפתוח את הישיבה עם המשלחת שהגיעה לכאן מרחבי העולם, JFNA, שהגיעו לכאן אחרי זמן רב

עודד פורר:  אני חושב שאחת הסיבות שאנחנו נאבקים על הדמוקרטיה הזאת זה כדי לא לנתק את הקשר בין הקהילות היהודיות בגולה והעם היהודי שחי בישראל

עודד פורר:  אני חושב שמדינת ישראל שייכת לכל העם היהודי בכל העולם

עודד פורר:  אמרתי זאת כמה פעמים, אני חושב שלכל חבר בעם היהודי ובקהילות היהודיות יש תעודת ביטוח בכיסו שלא הייתה לו עשורים לפני כן

עודד פורר:  זו החובה שלנו, לשמור את תעודת הביטוח הזאת, זו מחויבותנו וזה משהו שאנחנו צריכים לעבוד עליו ביחד, בישראל ובכל מקום בעולם בו יש קהילה ויהודית

עודד פורר:  זו אחת המשימות החשובות שלנו, לשמור על הקשר הזה

עודד פורר:       (תרגום חופשי מהשפה אנגלית): אחרי שנתיים, כמעט שלוש שנים אחרי שהקורונה התחילה ואנשים פסקו מלהגיע לישראל ומספר המשלחות הלך וירד, אני שמח לארח אתכם פה ולשמוע איך אנחנו יכולים לקדם את התכניות החינוכיות

עודד פורר:  אני חושב שזה מאוד חשוב כדי להמשיך את הקשר ולחבר את הדור הצעיר של העם היהודי למדינת ישראל, לערכים שאנחנו רוצים לקדם ולהבין את החשיבות שבשמירת החיים היהודיים והזהות היהודית בכל רחבי העולם

עודד פורר:  אני אתחיל איתך

אריק פינגרהוט: היושב ראש, אני הנשיא והמנכ"ל של הפדרציות היהודיות בצפון אמריקה

אריק פינגרהוט:  (תרגום חופשי מהשפה אנגלית): שמי אריק פינגרהוט, זה עונג וכבוד להיות פה היום

אריק פינגרהוט:  אנחנו מבינים שאנחנו נמצאים ביום חשוב וסוער, הדבר היחידי שאני אומר זה שאתם תלמדו יותר על הקואליציה הזו שבאה היום להיפגש איתכם ועם הוועדה, ובהקשר לחזון הציוני אני מקווה שתהיו יותר אופטימיים אחרי שתשמעו על העבודה שנעשית בחיבורים האלה ביחד

אריק פינגרהוט:  כמובן הדיונים שקורים פה משפיעים על כולנו ברחבי העולם ואנחנו מקווים שאתם מכבדים את העובדה שיש לזה השפעה גם עלינו

אריק פינגרהוט:       (תרגום חופשי מהשפה אנגלית): אבל אנחנו פה, זו Israel Travel Alliance, הארגונים שהתחברו בתקופת הקורונה, ארגונים שעבדו מאוד חזק על מנת להביא קבוצות יהודיות בכל הגילאים וקבוצות נוצריות ואחרות לישראל על מנת להמשיך לבנות את החלום הציוני גם בתקופה המאתגרת של הקורונה

אריק פינגרהוט:  אחרי הקורונה גילינו שלעבוד ביחד מסייע לנו לעמוד באתגרים המשותפים שעומדים בפנינו ויחד אנחנו יכולים לצמוח ולהעצים את המטרה שלנו, של המשלחות החינוכיות, שזה מה שאנחנו רוצים לעשות

אריק פינגרהוט:       (תרגום חופשי מהשפה אנגלית): מה שאני רוצה לעשות בקיצור, אם היושב ראש יאפשר, זה להכיר את האנשים השותפים במשלחת, הם יציגו את עצמם ואת הארגון אותו הם מייצגים ועופר גוטמן ימשיך את הדיון בעברית

עודד פורר: (תרגום חופשי מהשפה האנגלית): בבקשה, אבל אנא בקיצור משום שיש פה ממשרדי הממשלה בזום והייתי רוצה שהם ייתנו לכם מענה לכמה מהבעיות שאתם נתקלים בהן

עודד פורר:  נעשה סבב קצר

עודד פורר:       (סבב נוכחות)     

עודד פורר: עופר, לפני שאני אתן לך אני אבקש שתתייחס בדברים שלך לכוונה לבטל את הפטור ממע"מ על תיירות, כמה זה משפיע גם על ארגון 'מסע'

עופר גוטמן: לגמרי, זו אחת הנקודות המרכזיות אצלנו

עופר גוטמן:  תודה רבה קודם כל, אדוני היושב ראש וחברי הוועדה, שהזמנתם אותנו לכאן, אנחנו בהחלט קואליציה רחבה של ארגונים, יותר מ-90 ארגונים שמביאים למעלה מ-100,000 צעירים בשנה, לפחות לפני המגפה הבאנו למעלה מ-100,000 צעירים בשנה לחוויות חינוכיות בישראל, קצרות וארוכות, בני נוער, תיכונים, סטודנטים, אקדמאים, משתתפי פוסט קולג', יותר מבוגרים, באמת כל הגוונים, יהודים ולא יהודים

עופר גוטמן:       המטרה שלנו לחבר יהודים לישראל, לחבר שותפים פוטנציאליים ואוהבי ישראל לארץ הזאת ואנחנו מאמינים שבהחלט אין כמראה עיניים ואין כמו חוויה חינוכית בישראל ולכן הוקמה הקואליציה הזאת, קואליציה לתיירות חינוכית בארץ

עופר גוטמן:  אחד הדברים שאנחנו שמים עליהם דגש גדול הוא גם המפגש עם ישראלים ולכן רוב הארגונים כאן עוסקים במהלך התכנית במפגש פורמלי ובלתי פורמלי עם ישראלים בזמן שהם נמצאים כאן

עופר גוטמן:       אני אגיד עוד מילה ואז אני אגיע לאתגרים

עופר גוטמן:  הקואליציה עשתה סקרים ועושה מחקרים, גם על כל ארגון בנפרד וגם על הארגונים ביחד, אנחנו רואים את ההשפעה גם מבחינת התרומה למשק הישראלי ממה שעושות כאן התכניות האלה, מדובר כאן על מאות מיליונים אם לא יותר של דולרים בשנה שהיא תרומה ועזרה למשק בארץ שגם אליה צריך להתייחס

אוהד טל: מה הכוונה? הכנסות מעצם זה שהם מגיעים לכאן?      

עופר גוטמן: מעצם זה שהם מגיעים לכאן, אוטובוסים, מדריכי טיולים, לינות, הדברים שהם עושים כאן

אוהד טל: לאיזה סכומים הגעת?      

עופר גוטמן: מאות מיליונים של דולרים

אוהד טל: של כל הקואליציות ביחד?      

עופר גוטמן: כן, אפילו יכול להיות שיותר מזה

עופר גוטמן:  אנחנו מאוד רוצים לחזור לתקופה שלפני הקורונה ולהביא אפילו יותר משתתפים לארץ לתכנית הזאת

אוהד טל: כמה עכשיו הירידה?      

עופר גוטמן: לפי הסקר שנעשה רוב הארגונים נמצאים בין 60% ל-75% מכמות המשתתפים שהם היו מגיעים לפני המגפה

עודד פורר: מה מונע להגיע חזרה למספרים?      

עופר גוטמן: כמה דברים

עופר גוטמן:  קודם כל ההתייקרות הגדולה מאוד של ההוצאות

עופר גוטמן:  הטיסות התייקרו ב-25%, הוצאות הקרקע ב-25%, זה המון כאשר התכניות שלנו הן תכניות חינוכיות שהן גם מסובסדות

עופר גוטמן:  יש כאן מעט ארגונים שהם גם בשותפות של סבסודי הממשלה כמו 'תגלית', 'מסע', מומנטום, אולי אחרים, אבל רוב הארגונים כאן זה במימון פילנתרופי מלא

עודד פורר: זאת אומרת אם נניח היה עוד תקציב היו מגיעים יותר

עופר גוטמן: חד משמעית כן

עודד פורר: המשמעות היא שאם יבטלו את הפטור ממע"מ לתיירים אנחנו גם חותכים את מספר בני הנוער שיוכלו להיכנס לזה

עופר גוטמן: בנוסף על המצב הקיים הזה הפטור ממע"מ זה אסון גדול מאוד לתיירות החינוכית

עופר גוטמן:  אנחנו קראנו את המחקרים של משרד האוצר לגבי איך זה יעזור למשק

עופר גוטמן:  אני לא מתווכח, אני לא יודע מה זה יעזור לתיירות, אבל לתיירות החינוכית ולארגונים שלנו זה יהיה מכה גדולה מאוד

עופר גוטמן:  אנחנו מדברים כאן על התייקרות של 17% בהוצאות כאשר אין לנו יותר הכנסות וזה נוסף על זה שיש כבר התייקרות גדולה גם ככה בכל ההוצאות שלנו

עופר גוטמן:  זה אומר שאנחנו בתקציבים הקיימים שלנו נוכל להביא פחות

עופר גוטמן:      המצב הוא שלהרבה ארגונים כאן יש רשימת המתנה, יש יותר אנשים שרוצים לבוא מאשר יכולים להביא לארץ

עופר גוטמן:  אנחנו באמת באנו לכאן בשביל להעלות את החסמים האלה ולנסות לבקש שותפות ועזרה לראות איך אנחנו פותרים

אוהד טל: יכול להיות שאני פספסתי, יש עכשיו קריאה לבטל פטור ממע"מ ממה?      

עופר גוטמן: מתיירים

עודד פורר: היום תיירים שמגיעים למדינת ישראל פטורים ממע"מ, בבתי המלון הם לא משלמים מע"מ, בהוצאות שלהם

עופר גוטמן: זאת יוזמה של מי?      

עודד פורר: של שר האוצר

עופר גוטמן: משרד האוצר רוצה לבטל את הפטור

עודד פורר: אגב, זה המקור התקציבי שסימנו לביטול המס על הסוכר

עודד פורר:  זאת אומרת כדי שהילדים ישתו יותר משקאות ממותקים במדינת ישראל נביא לפה פחות תיירים

עופר גוטמן: ואני אומר חד משמעית שלפחות בארגונים שלנו זה יפגע אנוש, אנחנו נוכל להביא פחות משתתפים ומשתתפים רוצים לבוא

עופר גוטמן:  כולנו יודעים כמה חשובה החוויה החינוכית בישראל, כמה היא משנה חיים, כמה היא מחברת אותם לזהות היהודית, לישראל, היא גם מעודדת עלייה, כל הדברים שכולנו כאן נורא רוצים שיקרו

עודד פורר: מי הגורם המתקצב שלכם מבחינת הממשלה? מי בממשלה המוביל? מי הכתובת?      

עופר גוטמן: קודם כל רוב הארגונים לא מקבלים תקצובים ממשלתיים, הארגונים שמקבלים תקצובים ממשלתיים, 'תגלית' ו'מסע' - - -     

עודד פורר: המסה הקריטית של המגיעים זה 'מסע' ו'תגלית', נכון?      

עופר גוטמן: נכון, אבל יש פה עוד הרבה שמגיעים גם במספרים משמעותיים מאוד, גם של הארגונים האחרים

עופר גוטמן:  התקצוב מגיע היום או ממשרד ראש הממשלה או ממשרד התפוצות, אלה שני המשרדים הגדולים שמתקצבים חוויות חינוכיות בישראל

עודד פורר: מי ממשרד ראש הממשלה נמצא איתנו? לא הזמנו

עודד פורר:  ג'וש, אתה יושב ראש 'מסע'?      

ג'וש שוורץ: כן

עודד פורר: מה עמדתכם מול הממשלה בסיפור הזה של הפטור ממע"מ על התיירות? אתם הוצאתם משהו כתוב בסוכנות היהודית?      

ג'וש שוורץ: לא, עוד לא

ג'וש שוורץ:  אנחנו כמובן נגד כל דבר שיפגע בתיירות החינוכית ואני חושב שמה שיש פה היום, הקואליציה הזו, זה משהו באמת מדהים

ג'וש שוורץ:  אם אנחנו מסתכלים אחורה לפני 25 שנה, לפני 'מסע', לפני 'תגלית', היו מגיעים אלפים בודדים ואנחנו מדברים עכשיו על מספרים שאולי יתקרבו ל-100,000 בעוד כמה שנים, וזה שינוי אסטרטגי שישנה את העתיד של העם היהודי, גם מקור לעלייה, 30% ממשתתפי 'מסע' עולים בסוף

עודד פורר: כמה מגיעים מ'מסע' בשנה?      

ג'וש שוורץ: בין 12,000 ל-13,000, בין חודשיים לשמונה חודשים

עודד פורר: וכמה 'תגלית'?      

אליזבת: 'תגלית' זה היה כמעט 50,000 והשנה זה יהיה 23,000 בגלל התקציב

אליזבת:  יש לנו 20,000 בקיץ הזה שהם ברשימת ההמתנה

אוהד טל: מאיזה סיבה הירידה הדרמטית?      

אליזבת: כסף

אוהד טל: שמה קרה?      

אליזבת: גם 30% זה יותר ביוקר וגם תורמים פחות

אוהד טל: למה תורמים ירדו כל כך באופן דרמטי?      

אליזבת: נדבר אחר כך

אוהד טל: יכול להיות שיש פה סיבות שהן מהותיות לדיון

עופר גוטמן: מחסום נוסף שקיים זה כל התחום של התיירות הנכנסת, בטח התיירות החינוכית, שקפא ודי הצטמצם וכמעט נעלם בזמן הקורונה, ועכשיו כשהוא נפתח מחדש חסר כוח אדם מיומן בארץ לתחום, בעיקר מורי דרך

עופר גוטמן:  יש עדיין בעיות גם מבחינת הלינות, אין מספיק בתי מלון, אין מספיק מיטות, לא כל בתי המלון חזרו לתפקד, בטח לא באופן מלא, אז ככה שגם התחום הזה זה חסם עבורנו

עופר גוטמן:  ואלה הדברים שהיינו רוצים להעלות ולראות איך יכולים לפתור מול משרדי הממשלה השונים

עודד פורר: משרד התיירות

עודד פורר:  תגידי לנו מה אתם עושים כדי שלא ייפגעו התכניות

עודד פורר:  תתייחסי בקצרה לפעולות שעושה משרד התיירות כדי למנוע את הפגיעה בתקציב של התכניות החינוכיות, שיש להן השלכה משמעותית על התיירות, כולל נושא ביטול פטור ממע"מ בתיירות שזה ממש נוגע בכם

קרן גולדמן: אני אומרת שמשרד התיירות מנסה כמובן לסייע לכל מהגופים שתורמים לעולם התיירות

קרן גולדמן:  בהיבט של התכניות החינוכיות הממשקים שלנו, ואני כמנהלת אגף הכשרה מקצועית, קורים בדרך כלל בכל נושא מורי הדרך, שהאגף שלי הוא הרגולטור על מורי הדרך

קרן גולדמן:  אני לא יודעת להגיד לגבי תקציב ואם יש איזה שהן דרישות מיוחדות - - -     

עודד פורר: את יכולה להגיד מה עמדת משרד התיירות לעניין ביטול הפטור ממע"מ לתיירים?      

קרן גולדמן: כמובן שעמדת שר התיירות שהמס הזה באמת יחריב את עולם התיירות ואנחנו מתנגדים לו בכל תוקף ואנחנו מקווים ששר האוצר יבטל את ההחלטה הזאת

עודד פורר: תודה

עודד פורר:  משרד החינוך, דלית אטרקצ'י

דלית אטרקצ'י: שלום, בוקר טוב

דלית אטרקצ'י:  לנו יש מספר תכניות שממומנות, אם באופן מלא ואם באופן חלקי, על ידי משרד החינוך, הן בשלב זה לא קוצצו, אבל אכן העלויות של השהות בישראל וגם עלויות כרטיסי הטיסה, שבחלק מן המקרים אנחנו משתתפים בהן, מייצרות מצב שאנחנו יכולים להביא פחות משתתפים גם לתכניות של תלמידי תיכון וגם לתכניות של סטודנטים שאנחנו שותפים להן

עודד פורר: הארגונים שלכם סובלים משהו מול משרדי הממשלה מעבר לסוגיית התקציב? יש בעיות נוספות?      

בקי כספי: בוקר טוב

בקי כספי:  כן, אנחנו גם ערים לבעיית הכניסה לארץ, לפעמים לאנשים שהם מהווים את מגוון הקהילה היהודית, לפחות בצפון אמריקה, והם לא אולי נראים כמו שהפקידים בבן גוריון היו מצפים שהם ייראו

בקי כספי:  המחסום הזה הוא גם מביך וגם בעייתי וגם בדיוק פוגע בייעוד התכניות האלה

עודד פורר: למה את מתכוונת? את יכולה לתת דוגמה?      

בקי כספי: שאם יהודי כהה עור מגיע לפעמים הוא מעוכב או היא מעוכבת בכניסה בצורה מאוד לא הולמת

בקי כספי:  הם מגיעים עם הזכאות המלאה להשתתף בתכנית, כמו 'תגלית' או 'מסע' או כל תכנית אחרת ובגבולות מדינת ישראל לפעמים מעכבים אותם ומפרידים אותם משאר הקבוצה וזה דבר מאוד בעייתי

עודד פורר: זו תופעה חוזרת?      

בקי כספי: כן

אליזבת: (תרגום חופשי מהשפה אנגלית): רואים את זה, ולא רק ויזואלית, גם אם רק אפילו שאלות ששואלים אותם, מה השם העברי שלך, למרביתם אין שם עברי כי הם לחלוטין לא קשורים לבתי כנסת

אליזבת:  מתי בר מצווה או בת מצווה שלך, אין להם, לא היה להם, זה כל הרעיון

אליזבת:  אז הם חשודים ופשוט מטרידים אותם ושמים אותם בצד

אליזבת:  אנחנו מביאים אותם כדי לחבר אותם לזהות היהודית שלהם ולישראליות, וזאת הבעיה

אליזבת:  תודה, בקי, שהעלית את זה

בקי כספי: לפני התגובה לזה, שזה מאוד מאוד חשוב ואנחנו מבקשים מהנציגים שנמצאים בזום, רציתי רק להגיב רגע לחבר הכנסת טל ופשוט להגיד שמטעם הפדרציות היהודיות ושאר הפילנתרופיה, לפחות מצפון אמריקה, יש עשרות מיליוני דולרים שזורמים כל שנה לתכניות האלה

בקי כספי:  אנחנו מאוד גאים בזה במיוחד בהתחשב בכל שאר התכניות והיעדים פה במדינת ישראל שאנחנו תומכים בהם

עודד פורר: תודה

עודד פורר:  אמנון שמואלי, רשות האוכלוסין

אמנון לין: בוקר טוב לכולם

אמנון לין:  ראשית, אני מוחה על מה שאמרה הדוברת האחרונה

אמנון לין:  עם 'מסע' וגם עם 'תגלית' דאגנו בתקופת הקורונה למסלול עם שטיח אדום וגם היום יש מסלול עם שטיח אדום

אמנון לין:  זה שהם לא מקבלים אותם בשדה התעופה, לא מלווים אותם, לא מודיעים שהם מגיעים, זה שיבדקו, שיעשו בדק בית אצלם מה קרה, לא אצלנו

אמנון לין:  'תגלית', 'מסע', נכנסים במסלול חלק, אין דבר כזה עיכובים

אמנון לין:  כשמישהו מגיע ואנחנו לא יודעים ואין עליו איזה כובע שאומר שהוא איש של 'מסע' אז אנחנו קצת בבעיה

עודד פורר: יש עוד תכניות חינוכיות חוץ מ'מסע', אמנון

אמנון לין: לא, אני אומר, כשהם מדברים על 'מסע', איך אני יכול לדעת מי זה 'מסע' ומי מגיע לתכנית הזאת ומי הולך לבית לחם ומי הולך לחברון, את זה אני לא יודע

אמנון לין:  כשזה מתואם איתנו אנחנו יודעים לתת להם מסלול בטוח, נכנסים במהירות

אמנון לין:  אין דבר כזה, אני לא מכיר את התופעה שהיא מדברת עליה

אמנון לין:  היו כמה מעוכבים שהגיעו למטרות לא כשרות ואיתם אנחנו נעכב אותם, אין ברירה, אם זה ביטחונית ואם זה הגירתי ואם זה פלילי

אוהד טל: מבחינתכם יש שטיח אדום, כפי שאתה מתאר את זה, לכל התכניות שיושבות כאן, או שזה רק ל'מסע' ו'תגלית'? זאת שאלה ראשונה

אוהד טל:  ושאלה שנייה, בקי, אני אשמח לשמוע ממך אם יש לך נתונים קצת על ההיקפים של הבעיה הזאת

בקי כספי: אני מעדיפה שנציגי התכניות עצמם ידווחו

אמנון לין: אני אענה לך באופן ישיר, 'תגלית' ו'מסע' הם יותר מסודרים, הם מעבירים רשימות, הם מעבירים אלינו ואנחנו מטפלים בצורה הכי מהירה והכי טובה שניתן לעשות

אוהד טל: עופר, אתם מרגישים את זה?      

עופר גוטמן: אני רוצה להגיד קודם כל המון תודה לאמנון, באמת אני מסכים עם כל מילה שהוא אמר לגבי 'מסע', אנחנו עובדים בשיתוף פעולה מלא עם רשות האוכלוסין ועם שדה התעופה ובאמת באמת בתקופת הקורונה הוא עזר לנו בצורה בלתי ניתנת להערכה, באמת תודה רבה

אוהד טל: בלתי רגילה הניתנת להערכה

עופר גוטמן: כן

עופר גוטמן:  אני מניח שההערה הייתה פה לחברי הקואליציה האחרים

אוהד טל: אוקיי, אז אני חושב שמה שאומר - - -     

עודד פורר: שנייה רגע, אוהד

עודד פורר:  בבקשה

לורן סייקס: בתור ארגון שהוא לא 'מסע' ולא 'תגלית', ואנחנו מאוד שמחים ומעריכים את 'מסע' ו'תגלית' ומה שעשיתם, למי שלא, המסלול היה ללא שום עזרה חוץ מהסוכנות היהודית, תודה רבה לכם על כל העזרה

לורן סייקס:  אז צריך למצוא דרך שיהיה שוויון בכניסה לכל הארגונים פה ודרך קלה להכניס את התלמידים שרוצים להיות כאן

עודד פורר: אתם יודעים מראש על מישהו שמגיע במסגרת התכנית, נכון?      

אמנון לין: נכון

עודד פורר: יש אפשרות שהסוכנות היהודית, ג'וש, תרכז את כל המידע מכל הארגונים ותעביר? הרי יודעים שבשבוע הבא צפויים להגיע האנשים האלה והאלה, אם יש רשימות למה לא להעביר את הרשימות האלה מראש לרשות האוכלוסין ולחסוך את הבעיה?      

לורן סייקס: ככה הם עשו בתקופת הקורונה, עזרו לנו המון, אבל עכשיו אנחנו אחרי - - -     

עודד פורר: מי זה הם?      

לורן סייקס: הסוכנות היהודית

עודד פורר: אז למה הפסקתם? ג'וש, למה הפסקתם? תמשיכו את זה ותמנעו את הבעיה

ג'וש שוורץ: אנחנו מוכנים לסייע בכל עניין בזה

ג'וש שוורץ:  אם יש צורך אנחנו מוכנים להירתם לזה

לורן סייקס: אבל אז צריך להיות שותף במשרד ה - - -     

עודד פורר: אומר אמנון שמואלי מרשות האוכלוסין, אתה יכול לעשות כן עם הראש אם אני צודק, הוא יקבל רשימות מהסוכנות היהודית ומבחינתו הם יקבלו שטיח אדום, נכון?      

אמנון לין: ראשית אנחנו מעודדים את התופעה הזו שתגיע ואנחנו משתדלים לעזור במידת האפשר וכולכם יודעים שאנחנו לא התאוששנו מהקורונה

אמנון לין:  כולכם התאוששתם, אנחנו טרם התאוששנו, אנחנו עם 50% מהסד"כ ועם שחיקה של שכר בלתי אפשרית, למרות זאת אני רואה את הקבוצות האלה שמגיעות, אנחנו נותנים להם תעדוף בכל הדרך, מנסים לעזור להם

אמנון לין:  מה שאני מנסה לומר, יש לנו פה את מארגני התיירות הנכנסת, יש להם נציגות, הם מומחים לנושא הזה של הובלה והוצאה, תשתמשו בהם, אנחנו נעשה את הכול כדי לתת להם את ההרגשה הכי טובה

עודד פורר: אז אני שואל שוב, אמנון, אם אתה תקבל רשימה מהסוכנות גם לגבי התכניות האחרות, לא 'מסע' ו'תגלית', יש פה עוד שורה ארוכה של תכניות, אתם תעבירו אותם בצורה הגונה?      

אמנון לין: הגונה כולם עוברים, כל קבוצות התיור עוברות בצורה הגונה, למעט ממדינות שהן מסוכנות, נקרא להן

אמנון לין:  באופן עקרוני, מה זאת אומרת נעביר? יש - - -      

עודד פורר: איזה מדינות מצפון אמריקה מסומנות כמסוכנות?      

אמנון לין: לא, צפון אמריקה לא, כל זכאי השבות לא

עודד פורר: תשמע, הסיפורים פה לא מומצאים, שואלים אנשים: היה לך בר מצווה, לא היה לך בר מצווה, צבע עור, לא צבע עור

עודד פורר:  אני שואל עוד פעם, אם תהיה רשימה שתועבר מהסוכנות היהודית האם הם יקבלו שטיח אדום?      

אמנון לין: הנה אני מתחייב שכל מי שהוא זכאי שבות שמגיע לפה והם מצביעים עליו שהוא זה שמגיע אז בסדר, הוא יקבל, אמרתי, שטיח אדום

עודד פורר: מה זה זכאי שבות? איך אתה תדע שהוא זכאי שבות? הוא צריך לקבל כבר תעודת עולה?     

אמנון לין: הסוכנות יודעים שהם זכאי שבות, אני לא יודע

עודד פורר: הסוכנות מעבירה את הרשימה

אמנון לין: כן, היא מעבירה רשימה של זכאי שבות

אמנון לין:  אם הוא מביא לי מישהו מאירן שהוא לא זכאי שבות הוא לא ייכנס

ריטה אפשטיין: (תרגום חופשי מהשפה אנגלית): שמי ריטה אפשטיין מקנדה, לא מצפון אמריקה, מקנדה

ריטה אפשטיין:  זה עולם בפני עצמו, תאמינו לי או לא

ריטה אפשטיין:  אני חושבת שחלק מההבנות בין הסוכנויות הישראליות והסוכנויות שלנו בצפון אמריקה, אנחנו צריכים להבין את הליברליות של התלמידים שלנו

ריטה אפשטיין:  כשאנחנו מביאים לפה סטודנטים מתיכון או מאוניברסיטה או אחרי אוניברסיטה כל הרעיון כאן למעשה, אלה של הפרופיל הגזעי, בנמל התעופה כששואלים אותם זה פוגע בהם וזה כבר נותן להם טעם רע ברגע שהם רק נכנסים לישראל

ריטה אפשטיין:  מה שהם חשים זה שזו חברה לא ליברלית מבחינתם

ריטה אפשטיין:  זה עובד כנגד הרעיון שלנו בסופו של דבר לחבר אותם לישראל

ריטה אפשטיין:  אני חושבת שלהבין מהי מנטליות ליברלית אמיתית של הנוער שלנו, זה חשוב, זה מאתגר בשבילכם, אני יודעת, אבל זה מה שזה

עודד פורר: אני רוצה לסכם את החלק הזה של הדיון

עודד פורר:  מבחינתי הסוכנות היהודית תצטרך לרכז פה יחד עם בקי, עם הפדרציות, רשימות שיועברו מעת לעת לרשות האוכלוסין וההגירה

עודד פורר:  אני מבקש שכל מקרה פרטני שנתקלים בו אנא להוציא מייל מסודר לוועדה וגם נלך מהפרט אל הכלל

גילי גלנוס: כמי שמייצג ארגון שמביא כ-4,000 לא יהודים בשנה לישראל אז כמה דברים

גילי גלנוס:  אחת, אנחנו לא עובדים עם הסוכנות או לא עבדנו עם הסוכנות, אני לא יודע אם הם יכולים להעביר את הרשימות שלנו, אבל הם לא יהודים אז בטח כל הנקודות שנאמרו פה לא רלוונטיות עבור הקהל שלנו

גילי גלנוס:  הם כן מגיעים גם מאירופה, זה לא רק צפון אמריקה, והם מגיעים ממעל 100 מדינות

עודד פורר: מה המטרה שלהם בהגעה לפה?      

גילי גלנוס: המטרה שלנו בתור ארגון זה לחבר אנשים שהולכים להיות משפיענים עם ישראל

גילי גלנוס:  הם באים ללמוד על ישראל, הם באים להבין את המורכבות, את המדינה

עודד פורר: אבל פה זה לא הסוכנות היהודית, זה יותר משרד החוץ

עודד פורר:  גם פה, אני אייצג דווקא עכשיו את הצד של משרד הפנים, של רשות האוכלוסין וההגירה

עודד פורר:  ככל שתקדימו, תייצרו מנגנון מסודר מול משרד החוץ, שתיכף אני אבקש מהשגריר דוד רוט להתייחס, ככל שתעשו הליך מסודר מול משרד החוץ, ותיכף נייצר איזה שהוא נקודת מפגש במשרד החוץ כי זה משהו שכבר נוגע להסברה, זה לא נוגע לקהילות היהודיות, אז זה יקל

עודד פורר:       אני יכול להבין את זה שבסוף רשות האוכלוסין וההגירה עומדים בשער הכניסה לישראל וצריכים לבדוק את כל האלפים, עשרות אלפים או מאות אלפים שמגיעים כדי לראות מי מגיע לכאן כדי לעשות דברים טובים ומי מגיע לכאן כדי לעשות פחות

עודד פורר:  לכם יש יתרון, אתם ארגונים

עודד פורר:  ככל שאתם מאורגנים, מעבירים מראש את השמות, יש לזה גם אחריות כי אז גם כשיש בעיה יודעים למי לפנות, זה לא מישהו שמגיע מבחוץ

עודד פורר:  אז אני אומר, העבודה המשותפת פה היא מאוד מאוד משמעותית

גילי גלנוס: אני רק אוסיף, בדרך כלל הבעיה היותר חמורה זה כשמנסים לעזוב את ישראל

גילי גלנוס:  אחרי עשרה ימים שהם בישראל הרבה מהם נעצרים ומתושאלים ולוקחים להם את המחשבים ואומרים להם שיטיסו להם את זה בטיסה נפרדת שזה מבחינתנו הכי גרוע שיכול להיות

אוהד טל: אני חושב שהיושב ראש אמר לך בדיוק מה צריך לעשות, תהיו מאורגנים

אוהד טל:  אי אפשר לא להיות מאורגנים ואז לבוא בטענות לרשות האוכלוסין שעושה את תפקידה

אוהד טל:  היא עושה את תפקידה, וזה בסדר, ותפקידכם להיות מאורגנים, להיות בקשר עם הרשויות ולהעביר את הרשימות בצורה מסודרת

אוהד טל:  זה כל מה שאמרו לכם, נראה לי סביר ביותר

אמנון לין: אם יורשה לי להעיר, יש מסלול דרך משרד החוץ שהם בודקים את זה, פשוט הם לא מחוברים נכון וזה בעייתי

אמנון לין:  משרד החוץ לקח על עצמו לארגן את כל המשלחות האלה, להעביר אותם, לדאוג לזכות אותם ושהם ייכנסו בצורה חלקה

אמנון לין:  אני מציע שתתחברו למשרד החוץ

אמנון לין:  מה שלא זכאי שבות זה דרך משרד החוץ

עודד פורר: איזה עוד דברים אתם מתמודדים איתם? מישהו רוצה לדבר על בעיות אחרות שאתם מתמודדים איתן?      

לורן סייקס: מי שלא גר קרוב לקונסוליה ורוצה את ויזת הסטודנט זה מוסיף על תכניות מאוד יקרות את ההוצאות שהם צריכים לטוס לאיזה שהיא קונסוליה לקבל את ויזת הסטודנט

לורן סייקס:  כשזה קטין זה מעלה את העלויות בגלל ששני ההורים צריכים ללכת איתה או איתו כדי לקבל את הוויזה

לורן סייקס:  בעולם כל כך טכני אם נוכל למצוא דרך - - -     

עודד פורר: הם לא יכולים לקבל את זה און ליין, להוציא את הוויזה און ליין?      

לורן סייקס: עד כה לא

עופר גוטמן: הדברים השתנו בזמן האחרון, לקטינים אי אפשר, אבל ללא קטינים יש שיפור גדול

עודד פורר: ולקטינים אי אפשר להוציא את הוויזה און ליין?      

עופר גוטמן: לא

עודד פורר: למה?      

עופר גוטמן: אתם יכולים לענות לזה?      

עודד פורר: זה משרד החוץ גם, או שזה רשות האוכלוסין? אמנון, זה אתם או משרד החוץ, הנפקה של הוויזות און ליין?      

אמנון לין: הוויזות, כל מי שמחו"ל רוצה להנפיק ויזת סטודנט זה דרך הקונסוליה או דרך המוסד שנמצא בארץ

אמנון לין:  מוסד שנמצא בארץ יכול גם הוא להגיש את הבקשות

בן פרי: שלום, בן פרי ממומנטום

בן פרי:  קודם כל אני רוצה לציין לחיוב את העבודה עם רשות האוכלוסין בזמן הקורונה

בן פרי:  חלק מאיתנו, ארגונים שיש לנו צוות בארץ וידע וקשרים ויכולת לעבוד ביחד איתכם, עשינו עבודה מדהימה ביחד ואני רוצה להודות לכם על זה, זה היה לא פשוט וכולם נערכו, גם ממשרד התפוצות הצוות תמך בנו במומנטום וגם יכולנו לעזור לאחרים וגם עבדנו

בן פרי:  זו אחת הסיבות שאנחנו ביחד, יושב ראש הוועדה, זה שלמדנו שאנחנו יכולים לעבוד ביחד, 'מסע' עזרו לנו, הסוכנות היהודית עזרה לנו, כולנו באנו ועזרנו אחד לשני, ג'וש כמובן

בן פרי:       אני רוצה רק להגיד שאולי אחד הרעיונות שיכולים לצאת מכאן ולחבר דווקא את הארגונים הלא יהודים שהם חלק מהקואליציה שלנו ורעיון אולי גם לחשוב עם הסוכנות ביחד זה אולי דרך ה-IETA

בן פרי:  אנחנו יכולים לעשות מסלול יותר נוח ויותר יעיל לאישורים ולבקשות האלה, כי הידע הצבור יהיה באיזה שהוא מקום, נחליט בדיוק איפה הוא יישב במנעד שבין סוכנות לביןIETA ואנחנו נדע לרכז את כל הקואליציה שלנו כארגונים ולעבוד יותר יעיל איתכם וזה יכול להיות טוב לכל הכיוונים

דיוויד ברייפמן: (תרגום חופשי מהשפה אנגלית): אני רוצה לוודא שאתם, באמצעות זה שהזמנתם אותנו לכאן, כל הנקודות שאנחנו מדברים מאוד חשובות כמובן, הן טכניות, חלק מהמקרים הם טכניים, אבל אנחנו מעבירים לכם את ההבדל בין הקבוצות האלה

דיוויד ברייפמן:  זה למעשה מאמץ חינוכי, אלה נסיעות חינוכיות לישראל עם אנשים שאנחנו מביאים אותם לישראל, כולם עוברים תהליך שאנחנו רוצים לחזק את הקשר שלהם לישראל בהתחלה ולהמשיך הלאה והלאה כשאנחנו מדברים על מערכת היחסים בין התפוצות לישראל

דיוויד ברייפמן:  הדברים האלה ייצרו קשר עמוק מאוד בין היהודים שחיים בעולם לבין ישראלים וחברים וקהילות לא יהודיות

דיוויד ברייפמן:  על זה אנחנו מדברים, זה לא רק ויזות, כל אדם שמגיע למדינה הזאת הוא עוד חבר, עוד שותף

עודד פורר: (תרגום חופשי מהשפה אנגלית): אני חייב לומר שאנחנו מבינים את זה ואני חושב שהממשלה בישראל מבינה את זה, מה שאתם צריכים לעשות זה למעשה לארגן היטב, זה לייצר איש קשר כלשהו שיעבוד עם משרד הפנים או מה שזה לא יהיה או משרד החוץ למשל

עודד פורר:  תהיה לכם הזדמנות לפתור חלק מהבעיות האלה שאתם מתמודדים איתן

עודד פורר:  המפתחות ליצירת נקודת הקשר הזה מול הממשלה כדי לעבוד מולם ואז לשלוח רשימה שבוע מראש, אתם יודעים מי מגיע

עודד פורר:  אני מניח שרבים מהם מגיעים בקבוצות ובמשלחות, הם באים ביחד, זה מה שהופך את זה יותר בעייתי כשרואים מישהו מהמשלחת שמפרידים אותו ולוקחים אותו הצדה מהמשלחת, זה הרבה יותר חמור כמובן

עודד פורר:  אבל אם תשלחו רשימה, אולי זו תהיה רשימה באמצעות הסוכנות היהודית, אולי דרך עוד נקודת קשר אחת שתהיה לכולכם

טום וויי: (תרגום חופשי מהשפה אנגלית): אחד הדברים שהם כל כך קריטיים בקמפוסים בארה"ב, אנחנו רואים עלייה באנטישמיות בקמפוסים וכמובן בעיקר זה למעשה משהו שמתודלק על ישראל, הם משתמשים בזה כתירוץ על מנת לייצר אווירה אנטישמית

טום וויי:  בארגון ברנדייס למשל 50% מתלמידי המכללה מסתירים את הזהות היהודית שלהם, הם לא רוצים להיות מזוהים בתור יהודים, הם לא רוצים לעבור ליד שום דבר שקשור בכלל לישראל כי הם חוששים מה זה יגרום, לחרם שיכולים לעשות עליהם

טום וויי:       (תרגום חופשי מהשפה אנגלית): מה שדיוויד ברייפמן דיבר עליו קודם, החלק החינוכי, זה כל כך חשוב בשבילנו ולתלמידים שלנו ולילדים שלנו, הם חייבים להיות מסוגלים להבין מהי ישראל, מה הקשר לישראל, מה ההיסטוריה של ישראל לפני שאנחנו בכלל ניתן להם לשקול להגיע לכאן

טום וויי:  ברגע שאנחנו מצליחים לסגור את הפער הזה הם רוצים לבוא, הם באים, באים בעשרות, וזה המקום הכי טוב להיות

טום וויי:  אז אני רוצה להגיד כבר תודה רבה לכם על העבודה שאתם עושים, אתם יצרתם את מוזאיק יונייטד, זה כלי מאוד חשוב, אנחנו צריכים יותר כלים על מנת להביא את החינוך הזה לתלמידים שלנו, לילדים שלנו בארה"ב על מנת שנוכל להעצים אותם להגיד כן לישראל וכן ליהדות

עודד פורר: תודה

עודד פורר:  עוד מישהו?      

אריק פינגרהוט: (תרגום חופשי מהשפה אנגלית): היושב ראש, קודם כל תודה על ההזדמנות שנתתם לנו ועל הדיון המאוד רחב הזה, המאוד רובסטי, וגם תודה על כך שאספתם היום נציגים של מספר ארגונים ומשרדים חשובים, אנחנו בקשר עם המשרדים האלה

אריק פינגרהוט:       (תרגום חופשי מהשפה אנגלית): ושוב, אני רק רציתי לומר, ביקשתם עוד אתגרים, זה לא כל האתגרים שיש לנו, העבודה של הקואליציה הזאת למעשה חוצה כל כך הרבה מגזרים בממשלה, כל כך הרבה אזורים, אנחנו עובדים עם התיירות כי אנחנו צריכים ללמוד את התשתית של הנסיעות בארץ, היא כל כך קריטית לנו, המלונות ומדריכי הסיורים ובכלל כל המרכיבים

אריק פינגרהוט:  אנחנו עובדים עם משרד החינוך, אנחנו עובדים עם דיוויד ברייפמן וכמובן משרד התפוצות על בניית היחסים בין התפוצות וישראל כדי שנוכל להמשיך להביא לפה יותר אנשים

אריק פינגרהוט:       (תרגום חופשי מהשפה אנגלית): אנחנו מאוד מעריכים, ראינו את ההבנה בינך ובין הוועדה לבינינו, שהנושא הזה הוא נושא בעל חשיבות עליונה שחוצה את כל ההיבטים של ממשלות ישראל ואנחנו מקווים שהאיסוף של כל אותן הנקודות ביחד זה משמעותי לכם ולוועדה ולכנסת בהבנת הסט המדהים של הארגונים

אריק פינגרהוט:  כמובן זה לא רק בתחום הנסיעות, זה גם בניית תודעה וזהות יהודית וזו התחלה בעינינו של מערכת יחסים ארוכת טווח בין הארגון שלנו והכנסת כדי שנוכל להבין כיצד נוכל לעבוד ולגדול ביחד על מנת להיטיב עם המגזר החשוב הזה של חינוך יהודי, הבניית זהות

טל גוזני: (תרגום חופשי מהשפה אנגלית): אני רק רוצה לברר עוד שאלה פה

טל גוזני:  שוב, כיוון שיש פה את משרד התיירות כאן איתנו, עוד אתגר, ועוד הזדמנות מצד שני, זה המדריכים שלנו, אנחנו איבדנו עשרות מהם בזמן הקורונה כי הם עשו עבודות אחרות וכרגע יש לנו דור חדש, אפשר להגיד, שהם לא בהכרח מנוסים מספיק, יש להם הכשרה שונה ויש הרבה מאוד סוגי הכשרה שהיינו רוצים לראות מתרחשים, יותר רלוונטיים, יותר מתאימים למגוון של הקבוצות שאנחנו מביאים לישראל

טל גוזני:  אנחנו רוצים לנהל שיחות עם האנשים שאחראים על הרגולציה של מדריכי תיירים, לדבר על סוגי ההכשרה שהם מקבלים, במיוחד כאלה שרוצים להתמודד עם הקהל הצפון אמריקאי על מנת שיהיה להם את היכולת למעשה לתקשר עם האוכלוסיות האלה

טל גוזני:  אני רוצה להוציא את זה החוצה פה

עודד פורר: משרד התפוצות

עודד פורר:  איך אתם בקשר עם התפוצות? כי גם הסיפור של ההסברה, לא יודע בדיוק איפה זה נופל בין משרד התפוצות למשרד החוץ, אבל אני חושב שזה לא פחות נוגע אליכם גם

רענן יום טוב: אז קודם כל אני רוצה להודות לך על הדיון החשוב ולהודות גם לחבורה הנפלאה שהתקבצה ולפורום הנכבד שהתכנס כי באמת היכולת לשפר את המצב ולעשות ביחד דברים שגילינו את זה אולי – אי אפשר לומר על הקורונה שהיא הייתה תקופה טובה, אבל יצאו ממנה דברים טובים, זה בוודאי אחד מהם כי באמת מדובר בחבורה נפלאה של אנשים שעושה עבודה חשובה ודרמטית, גם בקשר עם התפוצות, גם בתחום הזהות היהודית והחינוך והקשר לישראל

רענן יום טוב:  תודה גדולה, זה קודם כל

רענן יום טוב:       אנחנו במשרד התפוצות מאוד מאוד מאמינים בתהליך הזה

רענן יום טוב:  מבין חברי הקואליציה יש פרויקטים שאנחנו בשותפות הדוקה איתם יותר, שהם פרויקטים שאנחנו ממש שותפים בהם, זה מומנטום וסיורי תיכון, דיוויד ובן, ובהקשר הזה רציתי להוסיף, אפרופו הקורונה, שבאמת בקורונה, עם כל הקשיים של הכניסה לישראל בהרבה עבודה טובה ומאומצת מול רשות האוכלוסין מצאנו את הדרכים להכניס קבוצות חינוכיות ואת הדרך לייצר את הקשר הישיר הזה בין ארגוני התיירות החינוכית לבין רשות האוכלוסין ואני חושב שזה מודל שלא שווה לאבד אותו, אלא שווה לשמר אותו ולחדש אותו אפילו ולראות איך אנחנו באמצעות הקשר הישיר הזה בין הקבוצות לרשות האוכלוסין פותרים גם את יתר הבעיות שהוצגו כאן בדיון החשוב

רענן יום טוב:       אנחנו מאמינים שלחוויות האימרסיביות יש משמעות מאוד מאוד גדולה לעתיד של הצעירים היהודים ובכלל ליכולת של מדינת ישראל לספר את הסיפור שלה בעולם, וזה כלי מאוד מאוד חשוב ומשמעותי

עודד פורר: מה אתם תעשו בעניין? איזה פעולות יעשה משרד התפוצות לטובת הנושא?      

רענן יום טוב: אז אני אומר, קודם כל אנחנו שותפים מלאים, כלומר יש לנו תכניות שעובדות שנים ואנחנו גם בשותפות עם משרד ראש הממשלה ל'מסע' ו'תגלית' ואנחנו מלווים

רענן יום טוב:  בתקופת הקורונה ליווינו מאוד מאוד צמוד, כל בעיה שמגיעה לשולחננו אנחנו רתומים לגמרי ומרגישים שגרירים של ארגוני התיירות החינוכית בממשלה כי אנחנו מאמינים מאוד מאוד בחשיבות של הדבר הזה

רענן יום טוב:  יש חברים פה בשולחן שאנחנו עובדים ממש ברמה היום יומית ודלתנו והטלפון פתוח בשמחה רבה לכל דבר ואנחנו נפעל בכל מה שצריך בשביל לייעל, לשפר ולהעצים את התחום שהוא קריטי מאוד ליחסי ישראל-תפוצות

עודד פורר: תודה רבה

עודד פורר:  הצטרף אלינו דוד רוט ממשרד החוץ

עודד פורר:  עלו פה שתי סוגיות שרלוונטיות למשרד החוץ בהקשר של התכניות החינוכיות

עודד פורר:  האחת היא משלחות שמגיעות לכאן כמשלחות הסברה של לא יהודים, לא זכאי חוק שבות, שמגיעים לכאן כדי לעבור חוויה במדינת ישראל באופן מסודר ולצאת ממנה כדי להיות שגרירים שלנו אחר כך בחוץ

עודד פורר:  פה צריך לייצר קשר מולכם כדי שהרשימות האלה יועברו לרשות האוכלוסין וההגירה עוד קודם כדי לאפשר לאנשים האלה כניסה ויציאה נוחות

עודד פורר:  הדבר השני שעלה מהתכניות פה זה הוצאת ויזת סטודנט לבני נוער, מה שמצריך להגיע רק למקום שיש בו קונסוליה ואי אפשר לעשות את זה און ליין, מה שמאוד מייקר את העלויות

דוד רותם:  לגבי השני אני צריך לבדוק

דוד רותם:  לגבי השאלה הראשונה אנחנו עושים את זה הרבה פעמים

דוד רותם:  זו חשיבות עליונה מבחינתי, אני גם אנסה לקדם יותר

עודד פורר: מי איש הקשר אצלכם לטובת הדבר הזה מבחינת רשימות, מול מי עובדים?      

דוד רותם: ההודעה המשמחת היא שראש מינהל האוכלוסין החדש היה עד אתמול סמנכ"ל קונסולרית אצלנו

דוד רותם:  גם בעבר היה לנו קשר טוב, אבל עכשיו יש שם מישהו שמכיר את הסוגיות מנקודת מבט ממש של משרד החוץ ומכיר את כל הנושאים האלה

דוד רותם:       אצלנו זה תלוי באיזה נושא

דוד רותם:  אם זה מארה"ב אז זה האגף שאני אחראי עליו, זה אגף צפון אמריקה, יש אגפים אחרים, כל אחד עם הקבוצות שלו, אבל זה האגף הקונסולרי במשרד החוץ

דוד רותם:  זה עובד בסדר, יש גם מערכת ממוחשבת של מבקרים, זה לא פותר את הבעיה שבן אדם נכנס ומעלה, בצדק ולפעמים שלא בצדק, איזה שהן שאלות לגבי הגעתו ואין ספק שזה אולי הבעיה מספר אחת שיש לנו עם אורחים, ברגע שקורה אירוע כזה זה הורס, לא רק לבן אדם שמעוכב, אלא לכל הקבוצה וזו בעיה מאוד משמעותית

דוד רותם:       לגבי אשרות סטודנט, האמריקאים לפחות מגיעים ללא אשרות, אבל אנחנו אולי מדברים על דברים יותר ארוכים, יש כל מיני דברים, אני צריך לבדוק את זה ולהפנות לאגף הקונסולרי שלנו

דוד רותם:  הרבה מאוד מהדברים היום נעשים, בעיקר אחרי הקורונה, בלי נוכחות, אבל יש דברים שאי אפשר לעשות ואני לא יודע את התשובה לשאלה שלך

עודד פורר: אתה רוצה לחזור על הבעיה עוד הפעם?      

לורן סייקס: אני מניח שזה רק מספר קטן של אנשים, אבל מי שלא בגיל מבוגר שבא לתקופה של יותר מחודש, לארבעה חודשים, הוא צריך לצאת מהמדינה ולחזור אחרי שלושה ימים, או לקבל ויזת סטודנט

לורן סייקס:  כדי לקבל ויזת סטודנט עד כה לקטינים, הם ושני ההורים, לא חשוב אם הם נשואים או התגרשו, צריכים להופיע בקונסוליה

דוד רותם: נכון

לורן סייקס: אז מי שגר באמצע ויאומינג צריך לטוס לסן פרנסיסקו בתכנית שכבר עולה 21,000 דולר ואז מוסיפים עוד כמה אלפי דולרים, זה לפני שמוסיפים 17% של מע"מ שדובר עליו, זה כבר יהיה 30,000 דולר לארבעה חודשים בישראל, זה פשוט בלתי אפשרי

לורן סייקס:  ואלו תכניות שמאוד משפיעות על הנוער והם חוזרים כשגרירים של מדינת ישראל לקהילות שלהם

דוד רותם: את זה אני מאשר

דוד רותם:  דרך אגב הנושא של קטינים זה גם אמנות בין-לאומיות בהקשר לילדים

עודד פורר: עוד פעם, זה לא לבטל את הוויזה, זה לעשות את זה בהליך מקוון, לא הליך שיצריך ממישהו לטוס טיסה בין מדינות בארה"ב

דוד רותם: כן

דוד רותם:  אני לא רוצה להישמע כמו שאני אשמע, אני פשוט מהאגף המדיני במשרד החוץ, אני אעלה את הנושא הזה ואני מבטיח שנבדוק

עודד פורר: אנחנו נוציא לכם את זה בצורה רשמית מהוועדה ואנחנו נבקש גם תשובה טובה לעניין הזה

אוהד טל: לגבי השאלה הראשונה לא ברור לי שקיבלתי את התשובה כמו שצריך

אוהד טל:  אם יגיע אליכם ארגון מסודר ומוכר שאתם יודעים שהוא מביא לכאן אנשים, אמנם שהם אינם ידועים, אבל הם משפיענים ויש למדינת ישראל אינטרס שהם יגיעו לכאן, לחבר אותם כדי שהם יהיו שגרירים בסופו של דבר של מדינת ישראל, והם מגיעים עם רשימות מסודרות, תוכלו לאפשר להם מעבר חלק, יציאה וכניסה?      

דוד רותם: כמשרד החוץ, קודם כל אנחנו רואים בזה חשיבות מאוד גדולה, ולא רק יהודים, כמו שאתה באמת אמרת

דוד רותם:  מה שאנחנו יכולים במקרים כאלה דרך הקונסוליות זה ליידע את רשות האוכלוסין, ליידע את מערכת הביטחון, ליידע את - - -      

עודד פורר: הרצון שלנו כוועדה זה שזה יהיה נוהל מסודר, קבוע

דוד רותם: אז רק אני אומר, אנחנו פה בצד שיכול לתת את אותה stamp of approval, את הסטמפה שאומרת שאנחנו מכירים את הארגון, מכירים את האנשים

דוד רותם:  תהליך הכניסה לארץ זה כבר גורמים אחרים, בין אם זה משרד הפנים או - - -     

אוהד טל: בסדר, אז אפשר לשבת, הארגונים הרלוונטיים ומשרד החוץ ורשות האוכלוסין סביב שולחן ולהגיע לאיזה שהוא נוהל מסודר? נראה לי שזה מה שצריך לעשות פה

דוד רותם: יש פעם בשבוע בנושא פטור מאשרות, אנחנו בטח יכולים לעשות את זה גם בנושא הזה

אמנון לין: יש נוהל מסודר ואני מציע שתתעדכן אצל אורית, מנהלת חדר מצב, גם תקצבתם את הנושא הזה, לעשות את זה בדרך אחרת

אמנון לין:  הנושא סגור מול כל הגורמים, איך לעשות את זה, איך מעבירים את הרשימות, אורית יודעת היטב, אני מציע שנתעדכן ונעדכן את הגופים האלה איך - - -     

דוד רותם: אורית כבר נסעה לניו יורק וחזרה מניו יורק, אני מכיר את הדבר הזה, אני מכיר ש - - -     

עודד פורר: תודה

עודד פורר:  אני מציע שהממשלה תקיים דיון פנימי בין המשרדים כדי לתאם את הדברים האלה

גידי מארק: אני מנכ"ל 'תגלית' ואני גם הייתי בעוונותיי קונסול בעבר

גידי מארק:  אני חושב שאפשר לפתור את הבעיה אם למי שבאמת מגיע מארגונים כאלה ייתנו אשרת תייר עד ארבעה חודשים ואז הם לא צריכים אשרת סטודנט ואז הם לא צריכים להביא את שני ההורים לקונסוליה

גידי מארק:  זה הרבה יותר קל

גידי מארק:  זה לגבי השאלה השנייה

עודד פורר: שייתנו אשרת תייר לארבעה חודשים

גידי מארק: כי מה שהחבר'ה האלה צריכים זה להיות כאן ארבעה חודשים ולא להוציא את האנשים אחרי שלושה חודשים ליומיים

גידי מארק:  זה אחת

גידי מארק:  שתיים, אנחנו הבאנו עד היום 800,000 משתתפים לישראל, אנחנו רוב התיירות החינוכית לישראל

גידי מארק:       מהנקודה שלנו אני יכול רק לתת שבחים לרשות ההגירה והאוכלוסין בתקופת הקורונה ובאמת תודה רבה

גידי מארק:  אני יודע שיש הרבה מאוד יוצאים מן הכלל שניזוקו, אבל לפחות מהזווית שלנו באמת הייתה עבודה 24/6 שמאוד מאוד עזרה לנו להכניס אנשים לארץ, גם שלהם וגם של משרד הבריאות

גידי מארק:       לגבי הכשרת מחנכים בסיור, אנחנו בזמנו השתמשנו או שהעסקנו אנשים שנקראים תו תקן

גידי מארק:  תו תקן זה מורי הדרך של מערך החינוך של משרד החינוך

גידי מארק:  בשלב מסוים ארגון מורי הדרך הפגין נגד זה ומאז נקבע שכל מי שמגיע מחו"ל חייב להשתמש בשירותיהם של מורי דרך מוסמכים של משרד התיירות

גידי מארק:  מכיוון שמבחינתנו האנשים האלה הם לא מחנכים מספיק טובים 'תגלית' הקימה מכון - - -     

אוהד טל: מי, מורי הדרך?      

גידי מארק: מורי הדרך

אוהד טל: זאת אומרת הייתם מרוצים יותר מאנשי תו התקן?      

גידי מארק: כן, כי הם באו בתור מחנכים, אבל מכיוון שראינו שחסרים להם דברים, מי שגומר את הקורס של משרד התיירות לא בהכרח יודע להוביל קבוצה בנושא של קבלת שבת, בנושא של הבדלה, בנושא של זהות, בנושא של יהדות, אנחנו הקמנו מכון שמכשיר אותם והופך אותם ממורי דרך למחנכים בסיור

אוהד טל: של מי ההחלטה להגביל אתכם בשימוש בתו תקן?      

גידי מארק: זה משרד התיירות בעקבות לחץ של ארגון מורי הדרך

גידי מארק:  וזה בסדר, אנחנו פשוט לקחנו את מורי הדרך שיש להם תשתית - - -     

אוהד טל: לא, אבל אתם מעלים פה מצוקה, שיש פה חוסר, גם במורי הדרך יש חוסר, אז אולי נשמע את משרד התיירות, איך פותרים את זה

גידי מארק: אני רוצה להגיד שאנחנו ב'תגלית' נהיה מוכנים לבדוק את האפשרות לתת שירותי אימון להדרכה לכאלה שבאים מארגונים אחרים

עודד פורר: תודה

עודד פורר:  בבקשה

אליזבת: (תרגום חופשי מהשפה אנגלית): אם אנחנו כבר מדברים על לוגיסטיקה, הקושי לפעמים להגיע לישראל, להיכנס, יש לנו ילדים של ישראלים שנולדו בצפון אמריקה, ההורים שלהם ישראלים, כשהם מגיעים לפה מעבר לגיל 18 הם צריכים לקבל דרכון ישראלי שמעולם לא היה להם לפני זה ואז הם צריכים ללכת ולקבל פטור מהצבא כיוון שאחד מההורים שלהם נולד בישראל

אליזבת:  אותו סיפור, הם צריכים פיזית ללכת לקונסוליה על מנת לקבל דרכון ישראל ופטור מהצבא והם צריכים שיהיה להם כרטיס עם תאריכים שהם עוזבים כדי לעשות את זה ואנחנו לא נותנים להם את הכרטיסים האלה

אליזבת:  זה מסובך, אולי זו צריכה להיות אג'נדה של מישהו

עודד פורר: אני חייב לומר משהו

עודד פורר:  אחת הבעיות המרכזיות פה זה תיאום, בסיכום אני אתייחס לזה

עודד פורר:  לפני שאני מסכם ולפני שאני נותן לחבר הכנסת טל מישהו פה עוד רוצה להוסיף משהו?      

בן פרי: כן, לא להוסיף הרבה

בן פרי:  (תרגום חופשי מהשפה אנגלית): רק להדגיש שוב את הצד השני, דיוויד דיבר על זה, אולי ברמה האסטרטגית של הבעיה הזאת

בן פרי:  הרבה מאוד מהדברים האלה הם טכניים ואפשר לפתור את זה רק באמצעות תקשורת ושיפור התהליכים, אך למרות זאת ובאותו הזמן יש עוד רובד של הכשרה ושל הדרכה ואנחנו עושים את העבודה, אם יש דרך ללמד אותם דיוקים תרבותיים כיצד לפנות אל אותם אינדיבידואלים שמגיעים

בן פרי:       (תרגום חופשי מהשפה אנגלית): זה לא רק חינוך, זה גם זהות, אנחנו עובדים על זהות יהודית ואם הם יודעים שהם עוסקים בדיני נפשות והם מגלים רגישות שהם באים לפה לישראל, הם מגיעים מעולם מאוד משמעותי והם מחפשים זהות מאוד משמעותית והם צריכים לדעת איך להתמודד, זה לא בצורה טכנית אלא ברגישות

בן פרי:  דרך אחת לפתור את הבעיות האלה זה תקשורת, זה הכשרת רגישות, מודעות, שאנשים מגיעים לפה לחפש משהו מאוד חשוב להם

בן פרי:  אם זה יהיה חלק מההכשרה לדעתי אנחנו נהיה במקום הרבה יותר טוב

ג'וש שוורץ: היושב ראש, אני רוצה לבקש משלי קידר, שהיא מנהלת היחידה לחיבור בין ישראל לתפוצות בסוכנות להגיד כמה מילים על איך אנחנו עובדים עם עובדי ממשלה בתחום הזה, כי אנחנו עושים יוזמה טובה בעניין הזה

שלי קידר: אז אני אגיד בזריזות שאנחנו מפעילים כמה תהליכים חינוכיים, תהליכי עומק, רבים מהם בשיתוף עם משרד החינוך, ואני שמחה שדלית פה, וגם עם אנשי ציבור, עם חברת המתנ"סים, עם אנשים שהם מנהלים גורמים שונים כולל בקרוב גם כוחות הביטחון, כדי ללמד אותם קודם כל על הנושא שיש עם יהודי, שאנחנו עם אחד ושיש לנו יחסי עמיות יהודית בינינו ואנחנו נשמח כמובן להמשיך את זה, כפי שאתה אומר, גם עם אנשי מינהל האוכלוסין ועם אנשים אחרים

עודד פורר: תודה רבה

עודד פורר:  חבר הכנסת טל

אוהד טל: (תרגום חופשי מהשפה אנגלית): אני לא רוצה להתווכח עם מה שאת עכשיו אמרת, אבל אני רוצה להגיד את הדברים הבאים

אוהד טל:  כשאני הגעתי לאמריקה, או גם לארצות אחרות, הרבה פעמים אני פגשתי את הגורמים הרשמיים בשער והם לא תמיד היו נחמדים כמו שציפיתי או קיוויתי, זאת אומרת זה לא רק דבר שקורה רק בישראל

אוהד טל:  זה דבר אחד

אוהד טל:       אני כן חושב שהקואליציה שלכם היא דבר חשוב

אוהד טל:  אני לא אומר שלא צריך לתקן, צריך לתקן כמה שאנחנו יכולים

אוהד טל:  אני גם אומר בואו נהיה ריאליים בסופו של דבר ואני כן חושב שהקואליציה שלכם ככל שאתם תעבדו מסודר ומאורגן אל מול הגופים הרלוונטיים בממשלה זה בהחלט יכול להיות דבר משמעותי ביכולת לתת מענה לכל האתגרים שהעליתם

אוהד טל:       אני רוצה להתעקש בכל זאת, ברשותך אדוני היושב ראש, גם מול משרד התיירות, לקבל תשובה

אוהד טל:  אם אנחנו שומעים שיש פה מצוקה במספר מורי הדרך ואחרי הקורונה עוד פי כמה וכמה ואתם עוד מגבילים אותם שלא לעבוד עם אנשי תו תקן, למרות שהם מעידים שזה היה דבר יעיל וטוב, מה שגם גורם להם לעלויות נוספות, אני מניח שהכשרה נוספת זה עוד עלויות, דיברתם על העלות היקרה של התכנית, אז עכשיו אנחנו מוסיפים עוד עלות של לקחת את מורי הדרך וגם להם לעשות עוד איזה אוריינטציה? זה נשמע לי דבר לא סביר ולא הגיוני, למה אנחנו מגבילים את היכולת שלהם לעבוד עם כמה שיותר מדריכים פה בישראל?      

עודד פורר: אוקיי, תודה רבה

עודד פורר:  אני רוצה דבר ראשון להגיד תודה רבה

אוהד טל: אבל הם לא - - -     

עודד פורר: לא, אנחנו נעשה את זה בכתב, אני אוציא להם את זה בסיכום, נעלה את הדרישות שלנו בסיכום שנוציא להם

אוהד טל: אוקיי, מצוין

עודד פורר: (תרגום חופשי מהשפה האנגלית): תודה שבאתם

עודד פורר:  מה שאתם עושים זה דבר מאוד חשוב לעם היהודי, זה אתגר וגם הזדמנות וזו הזדמנות להתחבר לדור הצעיר ושוב, אנשים שמביאים את המראות היפים האלה של ישראל, שוב מנקודת המבט שלי, כל חברי הכנסת תומכים בזה וגם הממשלה, אתם עושים עבודה מאוד חשובה

עודד פורר:  בואו ניקח את ההזדמנות הזאת, בואו נקל על החיים שלהם

עודד פורר:       הסוכנות היהודית תרכז את כל המשלחות הנכנסות לישראל במובנים של משלחות של קהילות יהודיות, זכאי חוק שבות, ותעביר רשימות באופן מסודר לרשות האוכלוסין

עודד פורר:  תייצרו ממש נוהל מסודר, אחת ל-, שאתם מעבירים איזה משלחות אמורות להגיע בשבוע או בשבועיים הבאים, לא רק לגבי 'מסע' ו'תגלית', אלא גם לגבי שאר התכניות

גידי מארק: סליחה, אם הסוכנות היהודית תרכז, אנחנו מביאים לארץ בין 20,000 ל-50,000 - - -     

עודד פורר: אני מחריג את 'תגלית', 'תגלית' ימשיכו לעבוד כמו – הבעיות הן לא ב'מסע' ו'תגלית', הבעיות הן בשאר הארגונים

עודד פורר:  נפתרה הבעיה

עודד פורר:       אני מתלבט לגבי שר התפוצות או לא, כי צריכה לקום ועדת תיאום של הסוכנות היהודית, הפדרציות, IETA, משרד החוץ, תפוצות ותיירות, מתכנסת אחת לחודשיים, מעלים את הבעיות האלה מסביב לשולחן ופותרים אותן מסביב לשולחן

עודד פורר:  אלה בעיות תיאום, פשוט בעיות תיאום

עודד פורר:  אני אפנה לכל הארגונים, בעיניי הדבר הנכון הוא ששר התפוצות יגיש הצעת מחליטים בנושא הזה לממשלה, יחליטו על הקמת ועדת תיאום כזאת שתתכנס אחת לחודשיים וזה יקל על כל התהליך

עודד פורר:       פנייה לשר החוץ להעביר את נושא ויזות הסטודנט באופן מקוון ובאופן כזה שהן יהיו לארבעה חודשים, מה שלא יחייב כניסה ויציאה

עודד פורר:  בנוסף פנייה לשר החוץ להעביר רשימות של משלחות משפיענים לא יהודים לרשות האוכלוסין בנוהל מסודר וכתיבה של נוהל מסודר לטובת הדבר הזה

עודד פורר:  פנייה לשר התיירות לגבי תו התקן של מורי דרך ל'תגלית' כדי לחסוך בעלויות

עודד פורר:       דבר נוסף, פנייה גם לשר החוץ וגם לשר התיירות וגם לשר החינוך לפעול לביטול התכנית של אגף התקציבים והאוצר לגבי המע"מ על התיירות

עודד פורר:  אני אבקש גם מחבר הכנסת טל, שהוא חבר בקואליציה וחבר במפלגה של שר האוצר, להעביר את המסר הזה

אוהד טל: אנחנו נסכים

אוהד טל:  התחלנו במחלוקת ואנחנו מסיימים בהסכמה

עודד פורר: אני חייב לומר, ואת זה צריך להבין ואת זה הרבה פעמים באגף התקציבים פחות מבינים, החשיבות של הפעילות הזאת, דווקא לפריפריה, דווקא לנגב ולגליל

עודד פורר:  בהיבט הזה אני רוצה להוציא פנייה גם לשר וסרלאוף, לשר פיתוח נגב גליל, האזורים האלה אלה האזורים שנהנים מהתיירות הזאת, ממשלחות של 'תגלית', של 'מסע', לא מעט מהם חיים ומתפרנסים מזה בפריפריה והפגיעה בהם תהיה פגיעה קשה, קשה מאוד, בפריפריה

עודד פורר:  רשתות המלון הגדולות שמרוכזות בעיקר באילת לא ירגישו, אגב שם יש פטור ממע"מ גם ככה, אין להם בעיה, אבל כל הרשתות הקטנות, המלונות של 70-60 חדרים שמפרנסים כמה משפחות פלוס העובדים שנמצאים באותה עיר, על המשמעויות של הנסיעות, מדריכי הטיולים, החנויות שנהנות מזה ורשות הטבע והגנים בוודאי, הדבר הזה הוא חשוב מאוד

אוהד טל: תודה רבה

עודד פורר: תודה רבה לכם וניפגש בקרוב